Il-Floriana hija storikament belt li twieldet fis-seklu tmintax, fiż-'Żminijiet moderni' tal- istorja ta' Malta, u hija topografikament belt imdawra bil-ħitan tas-swar. Madanakollu, il-belt iddedikata lill-ewwel qaddis Malti San Publju hija waħda mill-bliet li għandha biex tiftaħar għall-poplu tagħha fuq il-livelli kollha ta' gruppi u individwi, kemm tal-moħħ kif ukoll tas-sengħa, sew tal-professjoni, sew tal- mestier. Il-Floriana ddomm ġrajjiet mill-isbaħ ta' entitajiet u personalitajiet li ġġemmlu l-annali tat-tifkiriet tal-imgħoddi tagħha. Fortunatament, bosta Furjaniżi għadhom jgħożżu fl-għamajjar tagħhom għadd sabiħ ta' . fotografiji li jfakkru avvenimenti ta' għaqdiet u nies li ħadmu qatigħ f'art twelidhom. Is- Sur George Borg għaddieli ritratt li ttieħed fl- okkażjoni tal-gublew tad-deheb tas-saċerdozju ta' Dun Gwann Borg fl-aħħar tal-1947 (ritratt taħt), wieħed mill-membri tal-kleru l-iktar magħrufin fil-Floriana fl-ewwel nofs tas-seklu għoxrin. Ġemgħa ta' persunaġġi distinti — erbgħa u għoxrin b'kollox — fosthom dinjitarji li kienu jokkupaw karigi għoljin fi ħdan l-Istat u fil- Knisja u ġentlomi important mill-Floriana, jidhru f'dan ir-ritratt. L-ismijiet tagħhom huma kif ġej: (bil-wieqfa): l-avukat Dr Victor Frendo LL.D., in-negozjant Robert Borg, is-surmast tal-iskola u kittieb il-Kavallier Emmanuel Tonna, il-Kommendatur Toninu Agius, is-Sur Carmelo Penza, it-tabib Dr Edgar Cesareo M.D., l-avukat Dr Henrv Frendo LL.D., it-tabib Dr John Cesareo M.D., il-prokuratur legali s-Sur Ettore Caruana Scicluna, il-prokuratur legali Emmanuel Quattromani P.L., Dun Manwel Buhagiar, is-Sur Pawlu Borg, u s-Sur Pawlu Vella, neputi ta' Dun Ġużepp Borg; (bil-qiegħda): is-Sur John Brennan, Direttur ta' l-Edukazzjoni, Monsinjur Dun Nerik Bonnici, l-imħallef Dr Antonine Montanaro Gauci, l-arċipriet Dun Angelo Ghigo, il-perit Manwel Borg, Dun Ġużepp Borg, il-Kommendatur Edgar Montanaro, il-Kanonku Dun Emmanwel Bartoli, Monsinjur Dun Carmelo Bonnici, il- Prim Imħallef Sir George Borg, u fl-aħħarnett l-avukat Dr Ġużeppi Caruana Colombo. L-avukat Victor Frendo huwa l-ewwel individwu li jidher jippoża bilwieqfa. Huwa kien twieled il-Floriana u kien gej minn familja — magħrufa bħala 'tal-Malata' — li kienet l-iktar familja qadima fil-professjoni legali, tant li r-razza tiegħu kellha mill-inqas avukat minn ġidd għal ġidd għal ħames darbiet. Huwa kien iben l-avukat Henrv Frendo, li jidher fl-istess ritratt, u Stella mwielda Degaetano. Huwa kellu wkoll in-nannu tiegħu li kien l-avukat Giuseppe Frendo kif ukoll lill-bużnannu Francesco u lill- bużbużnannu Giuseppe li kienu wkoll avukati. Infatti, huwa kien f'linja diretta ma' wieħed mill-kapijiet tal-battaljuni u fost l-eroj Maltin fl-imblokk tal-Franciżi fl-1798 — il-bużbużnannu Giuseppe. Dr Victor Frendo studja fil-Liceo u fl-Università ta' Malta fejn iggradwa fil-Ligi fl-1946. Huwa żżewweġ lil Marguerite mwielda Borg u fost l-ulied nibtet ġenerazzjoni ġdida fl-avukatura tal-pajjiż. Huwa prattika l-professjoni ta' avukat iżda serva fl-Uffiċċju tal-Avukat Ġenerali mill-1960. Huwa miet fl-1979. In-negozjant Robert Borg jidher it-tieni bilwieqfa ħdejn Dr Victor Frendo fil-filliera ta' persunaġġi bilwieqfa. Is-Sur Robbie twieled il-Floriana u kien ewlieni u magħruf ħafna fil-qasam tiegħu mhux biss fil-Floriana iżda fl-erba' rkejjen tal- pajjiż. Huwa kien mill-familja Borg 'Tal-Qix' li tradizzjonalment kienet minn Birkirkara u kellha anki avukati fil- ġenerazzjonijiet tas- seklu dsatax. Is-Sur Borg kellu d-ditti, 'Antonio Ellul ġ Fils' u 'Borg £ De Gaetano', li kienu bbażati x-xatt tal- belt Valletta u x-xatt tal-Marsa iżda huwa kellu wkoll l-ispiżeriji 'White Cross Pharmacvw' fi Triq in-Nofs in-Nhar il-belt Valletta u r-'Red Cross Phnarmacv' fil-Pjazza ta' Bormla. Huwa kien membru parlamentari mal- PN fil-leġislatura 1951-1953 u kien President tas-soċjetà filarmonika Vilhena tal-Floriana u tal-Floriana F.C. Huwa żżewweġ lil Marv xebba Busuttil u kellhom tliet ulied fosthom is-Sur George li għaddieli dan ir-ritratti. Il-Kavallier Emmanuel Tonna huwa t-tielet wieħed bilwieqfa. Huwa Furjaniż li matul il-medda tas-snin spikka għall-kontribut imlewwen li ta lil belt twelidu kemm bħala għalliem kif ukoll bħala kittieb, u li jinħtieg paġni sħaħ biex jitniżzel iswed fuq l-abjad. Is-'Sur Lollv' kien il-Kap tal-Iskola Primarja tal-Floriana kif għadhom jiftakruh bosta Furjaniżi li twieldu wara t-Tieni Gwerra Dinjija. Huwa kien moħħu dejjem fuq il-wirt għażiż tal-Floriana. Malli faqqa' dak il-kunflitt armat internazzjonali, huwa kien ippropona li jitqiegħed 'blast-wall' quddiem in-niċċa ta' San Publju. Allaħares il-Furjaniżi ma mxewx fuq il-parir tiegħu għaliex meta l-knisja kienet ibbumbardjata u mietu bosta nies, l-istatwa tal-Qaddis Malti u Patrun tal-Floriana kienet tispiċċa meqruda. Il-Kavallier Tonna niseg għadd sabiħ ta' kitbiet dwar aspetti diversi minn ġrajjiet il- Floriana. Huwa ħadem bla waqfien għall-ġid ta' bosta fergħat mill-ħajja soċjali tal-Floriana, speċjalment tal-anzjani Furjaniżi, u laħaq il- milja tal-ħajja ċivika u pubblika tiegħu wara t-Tieni Gwerra Dinjija. Ftit jafu jew jiftakru li s-Sur Tonna kien dak il-persunaġġ li beda l-Communitv Chest Fund' li tant tagħmel ġid f'pajjiżna. Madanakollu, il-vjaġġ fil-passat tal-Floriana qabel u wkoll wara t-Tieni Gwerra Dinjija jissokta fi programm ieħor tal-festa. Il-Kommendatur Antonio Agius jidher ir- raba' bilwieqfa. Huwa twieled fil-Floriana fl-1899 u sa minn żokortu kien bniedem attiv ferm, speċjalment fejn jidħlu l-interessi ta' belt twelidu. 'Is-Sur Toninu', kif kien affezzjonament magħruf, kien edukat fl-iskola primarja tal-Floriana u fis-Seminarju li kien jinsab ukoll hawnhekk. Huwa ħadem bħala Manager fil-Garaxx ta' Muscat iżda kien ukoll Assistant Skrivan Prinġipali fl-Armata. Huwa kien ukoll ġurnalist freelance. Huwa kien Rettur tal-Fratellanzi tal-Beata Verġni tar- Rużarju, San Publiju u tas-Sagrament Imqaddes fi ħdan il-knisja arċipretali tal-Floriana. Huwa kien President tal-Vilhena Band Club, l-ewwel President tal-Azzjoni Kattolika, kif ukoll ko-fundatur tal-Kumitat Ċiviku tal-Floriana. Huwa kien wieħed mill-promoturi ewlenin tal-festa tal- Floriana matul is-seklu għoxrin. Huwa kiteb għadd ta' xogħlijiet b'tematika reliġjuża u storika. Huwa kien figura prominenti ħafna fil-qasam filantropiku u ħadem qatigħ fi ħdan il-Moviment Azzjoni Soċjali u fil-Caritas Internationalis. l-Kommendatur Agius, twieled Ħal Tarxien iżda bosta kienu jqisuh bħala wild il-Floriana minħabba li għex u ddedika ħajtu għall- Floriana. Huwa kien jattendi l-iskola primarja ta' Ħal Tarxien iżda mbagħad daħal apprendist fil- ġonna botaniċi u fl- Università ta' Malta. Huwa kellu ħrara kbira lejn l-istudju tal-flora u integra intimament fil-ħajja tal-Floriana meta huwa laħaq bħala l-ġardinar tal-ġnien 'tal-Argotti' fl-1907 u kuratur tal-istess sit fl-1918 fejn huwa serva għal kwazi ħamsa u tletin sena. Huwa kien meqjus bħala wieħed mill-aqwa speċjalisti fil-qasam u kien anki lettur fis-suġġett fl-ogħla istituzzjoni edukattiva tal-pajjiż. Huwa kien membru f'diversi soċjetajiet tal-ortikoltura lokali u internazzjoni iżda kien ukoll membru f'għadd ta' għaqdiet fil-Floriana. Huwa kien wieħed mill-uċuħ l-iktar familjari fost il-Furjaniżi u dawk kollha li kellhom għal qalbhom il-ġonna u l-istudji botaniċi u ortikulturali. Is-sitt persuna li jidher bilwieqfa huwa t-tabib Dr Edgar Cesareo M.D. Huwa kien wieħed mill- membri tobba ta' familja storikament mill- Floriana u wieħed mill-qasam mediku li baqgħu jissemmew bħala wlied ta' gieħ mill-Floriana. Huwa kien ħu Dr John Cesareo u kien prim kuġin ta' Dr Victor Cesareo. Huwa kien nisel ta' familja li waslet f'Malta mill- Italja fiż-żmenijiet tal-movimenti nazzjonalistiċi fil- peniżola u fil-bqija tal-kontinent f'nofs is-seklu dsatax. Huwa kellu l-kapostipite f'Malta lil Giuseppe Cesareo li kien rifuġjat politiku li niżel Malta matul iż-żmenijiet tal-Qawmien fl- Italja fl-1848. Huwa kellu lil nannuh Gaetano Cesareo li kien ħu Paolo, poeta ta' stoffa fil- lingwa u l-letteratura Taljana. Dr Edgar kien District Medical Office jew aħjar tabib tal-Gvern u kien ipoġġi fil-Berġa tal-Gvern li flimkien mal-Għassa tal-Puliżija kienet sewwa sew quddiem l-Argotti fejn hemm l-iskola primarja. Huwa kien ħabib ħafna tat-tabib Dr Charles Zanghi u l-perit Manwel Borg li kien miżżewweġ għand il-familja Cesareo, u kien jifforma parti minn klikka ta' professjonisti mill-Floriana li kienu qrib ħafna ta' xulxin fil-funzjonijiet kollha tal-Floriana u f'mumenti ta' passatemp bħal meta kienu jiltaqgħu biex jilagħbu l-karti fil-parapetti ta' ħdejn id-dar ta' Dr Herbert Ganado. Dr Edgar kien President tal-Banda Vilhena bejn l-1956 u l-1960. Huwa kien iħobb ipoġġi fil-ħanut tax- xorb tas-Sur Kalanġ Sultana u tilef ħajtu meta ntlaqat minn karrozza waqt li kien qiegħed jaqsam Triq Sant'Anna. Is-seba' persuna li jidher bilwieqfa fir-ritratt huwa l-avukat Henrv Frendo, missier l-avukat Victor. Huwa studja fil-Garrison School fil- Floriana, fil-Liceo u fl-Università ta' Malta mnejn iggradwa Duttur tal-Ligi fl-1910. Huwa kien avukat popolari ħafna, speċjalment fil-Floriana, belt twelidu. Huwa kien juri versatilità kbira fil-każijiet li kien ikun involut fihom u kien figura p : prominenti bil-j bosta fl-awli u fil- kurituri tal-qrati fejn ma kienx jomgħod J kliemu kulmeta membru tal- professjoni kien juri nuqqas fix-xjenza ġuridika. L-avukat Frendo kien ukoll attiv fil-qasam politiku, soċjali u kulturali. Huwa kien l-ewwel Segretarju tal-Partit Laburista bejn l-1920 u l-1924. Huwa kien President tal-Banda Vilhena tal-Floriana u Vici-President tal-Banda Filarmonika La Valette tal-belt Valletta. Barra minn hekk, huwa kien Segretarju tal-Kamra tal-Avukati u tal-Unione Cantanti Orchestre Maltesi. Huwa kien membru ta' għadd ġmielu ta' kumitati fosthom is-Società San Vincenz De Paule. Fl-1942, huwa kien maħtur Imħallef Supplimentari. Huwa rtira minn kull attività pubblika fl-1958 u miet erba' snin wara. Dr John Cesareo, ħu Dr Edgar, huwa t-tmien personalità li jidher bilwieqfa fir-ritratt. Huwa twieled il-Floriana u studja fl-Università ta' Malta mnejn iggradwa fil-medicina u l-kirurgija fl-1928. Huwa kien tabib li jipprattika b'mod Ġenerali għalkemm kien jiffoka ħafna fuq il-maternità u l-pedjatrija. Huwa kien magħruf ferm fejn jidħol il-mard u l-kura tat-trabi. Huwa kien iservi mill- ispiżerija 'Vilhena Dispensarv' fejn kienu jpoggi l-Professur Romeo Vincenti u Dr Charles Zanghi. Dr John Cesareo kien magħruf ħafna għas-serviżzi tiegħu u kellu klijentela kbira fost il-Furjaniżi. Huwa ma kien attiv xejn fil- ħajja soċjali u kulturali tal-Floriana iżda kien popolarissimu daqs ħuh Dr Edgar Cesareo kemm għaliex kien ġej minn familja li kienet tradiżzjonalment benefattriċi fost il-foqra tal-Floriana u kemm għaliex kien baħbuħ u mfittex ħafna mill-Furjaniżi għall-prevenzjoni tal-mard u l-kura ta' saħħithom. Huwa kien ikun dejjem mistieden f'kull funzjoni tal- Floriana u għadu fil-memorji sbieħ ta' bosta Furjaniżi. Il-prokuratur legali Ettore Caruana Scicluna jokkupa d-disa' pożizzjoni bilwieqfa fir-ritratt. Huwa 74 studja fl-Università j ta' Malta mnejn kiseb id-diploma ta' ) prokuratur legali. Huwa kien bniedem serju ħafna fil-qasam tiegħu. Infatti, huwa kien ukoll igawdi fama fil-qasam legali fi zmien $ xaetikazz meta l-prokuraturi legali kellhom prattika wiesgħa ħafna fil-qrati tal-magistrati jew inferjuri. Ettore flimkien ma' Manwel Quattromani kien fost l-iktar magħrufin fost il-membri tal-professjoni tiegħu. Huwa kien kollega intimu ta' Manwel. Ettore ma kienx jinvolvi ruħu fil-ħajja soċjali tal-Floriana iżda kien meqjus bħala persunaġġ importanti fost il-Furjaniżi. Ettore kien għamel zmien joqgħod fi Triq il-Kapuċċini fejn miet għażeb fl-għomor ta' 85 sena. L-għaxar persunaġġ huwa l-prokuratur legali Emmanuel jew Manwel Quattromani li kien ukoll bniedem serju i fil-professjoni iżda ta' karattru mill-iktar pjaċevoli fil-ħajja f privata tiegħu u popolari immens fil- Floriana fejn twieled. Difatti, huwa kien imfittex ħafna għall- f għajnuna legali fost il-foqra tal-Floriana. Huwa serva fil-qrati tal-maġistrati għal bosta u bosta snin u għamel tletin sena President tal-Kamra tal- Prokuraturi Legali. Huwa kien fil-ħin Miberu tiegħu jħobb jaqra u jikteb il-letteratura. Huwa kien saħansitra jinseġ il-poeżiji li kien ixandar fl-Almanakk Malti li kien joħroġ kull sena. Il- prokuratur legali fittex li jagħmel traduzzjoni għall-ilsien Malta ta' Gerusalemme Liberata ta' Torguato Tasso iżda ma laħaqx temmha. Huwa kien miżżewweġ lil Dolores Marotta mwielda Enriquez li kienet minn Tas-Sliema. Il-Wisq Reverendu Dun Emmanuel Buhagiar jew 'Dun Manwel' huwa l-ħdax-il individwu bilwieqfa. Huwa kien iben Elia Buhagiar mill-familja 'Ta' Dimitri', u wild ieħor denju tal-Floriana. Huwa sar saċerdot fl-1943. Huwa kien diġà ntefa' b'ruħu u ġismu għall-ħidma spiritwali u pastorali m tal-Floriana. Huwa kien Kappillan f tal-Floriana F.C. u f— tal-Floriana Ajax, f u laħaq minnufih J Viċi-Parroku tal- post. Huwa kien j—- ġeneralment iqaddes tas-7.00 filgħodu, u kiseb popolarità kbira fost il-poplu ta' belt twelidu. Huwa kien joqgħod fi Triq Sarria. Huwa kien jagħmel tajjeb għan-nuqqas ta' Dun Pawl Portelli li miet fl-eqqel tat-Tieni Gwerra Dinjija. Madanakollu, il-missjoni li l-Mulej afdalu f'din id-dinja kienet waħda qasira li temm bla mistenni. Huwa miet traġikament meta kellu biss 38 sena fit-9 ta' Settembru 1953. Huwa kien qiegħed jgħum ħdejn Għar id-Dud, Tas- Sliema, meta baħar qawwi ħafna ma ħalliehx jitla' l-art, ħassu ħażin, u tilef ħajtu. Dakinhar huwa kien flimkien ma' Lino Buhagiar, li eventwalment emigra u miet il-Kanada, u l-avukat Dr Joe Brincat li dak iż-żmien kien għadu tifel. It-tnax-il persuna bilwieqfa fir-ritratt huwa s-Sur Pawlu Borg li kien ħu Dun Ġużepp Borg li jidher bil-qiegħda fin-nofs fost il-kongregati. Huwa kien raġel ta' familja rispettata u rinomata ħafna fil- Floriana. Huwa kien bħala professjoni jiġġestixxi ħanut tal-kafċ bi sħab ma' ħatnu Walter Micallef — ħu l-mara tiegħu Lilv —li kien jismu appuntu l-'Micallef Bar' — bieb ma' bieb mal-bini tal-qrati fi Strada Reale (illum Triq ir-Repubblika) fil-belt Valletta, liema ħanut kien ferm popolari, l-iktar mal- avukati u l-prokuraturi legali. Huwa rama b'ħanut ieħor — is-'Central Cafe' — fi Triq il- Merkanti kantuniera ma' Triq Britannia (illum Triq Melita) biswit il-knisja ta' San Gakbu wara li l-milqgħa tal-għajxien tiegħu u tal-familja fit-triq ewlenija tal-kapitali kien ħadhielu l-gvern biex ikabbar is-sede tal-gustiżzja. Huwa miet ftit xhur wara li miet ħuh Dun Ġużepp sewwa sew fis-7 ta' Ġunju 1948. Is-Sur Pawlu Vella, li jidher maġenbu, u li huwa l-aħħar figura li jidher bilwieqfa, kien trabba minn Reverendu Dun Ġużepp Borg u kien jaħdem bħala Messaġġier il-Liceo. Pawlu, li miet għażeb, ma kienx jinvolvi ruħu f'attivitajiet soċjali fil-Floriana għalkemm kien qarib ta' Dun Ġużepp Borg. John Brennan, l-ewwel persunaġġ bilqiegħda fuq ix-xellug, twieled f'Kilkennv, fl-Irlanda ta' Fuq. Huwa nħatar Surmast tal-Ingliż fil-Liceo ta' Malta fl-1921 u kien wieħed milli spikka fi żmien ir-riformi fil-qasam tal-edukazzjoni fl- era tal-gvern responsabbli. Fl-1943 huwa laħaq Direttur tal-Edukazzjoni flok il-mejjet Dr Albert Victor Laferla li huwa storikament meqjus bħala l-aqwa riformatur tal-edukazzjoni f'Malta fis-seklu għoxrin. Huwa, għalhekk, laħaq fl-ogħla kariga fil-qasam tal-edukazzjoni tal-pajjiż fl-eqqel tat-tieni gwerra dinjija u kellu jikkonfronta problema kbira, jiġifieri dik li jakkomoda 37,000 tifel fi skejjel li ħafna minnhom kienu mġarrfin jew jintużaw fl- emergenza. Brennan żviluppa sistema, li huwa sejjes fuq il-prinċipju 'Ħalf the loaf is better than no bread at all', li biha 30,000 student setgħu jircievu 24 siegħa ta' edukazzjoni fil- gimgħa filwaqt li l-bqija jircievu 15-il siegħa fil-gimgħa. Huwa qiegħed il-klassijiet tal- infants fuq bażi part-time biex b'hekk l-istess klassi, apparat u għalliem iservu żewġ gruppi ta' tfal. Fl-1947 huwa ħejja rapport intensiv fuq l-edukazzjoni f'Malta minn meta kien ingħata l-ħatra, u qal li s-sistema tiegħu kellha tibqa' hekk fil-ġejjieni. Monsinjur Nerik Bonnici huwa t-tieni persunaġġ bilqiegħda u l-ħmistax-il wieħed fil-grupp. Huwa twieled il-Floriana u huwa wieħed mill- ulied denji ta' Città Vilhena. Huwa studja fl-Università ta' Malta fejn kiseb il-Bacellerat fid-Drittu Kanoniku u d-Dottorat fid-Divinità, Huwa kien ordnat saċerdot fit-18 ta' Diċembru, 1915. L-ewwel nett, 'Dun Nerik', kif kien magħruf popolarment, kien Kanonku Teżorier tal-Kapitlu tal-Insinji Kolleġjata u Bażilika tal- Isla, liema titlu kien jappartjeni bħala benefikat lill-familja tiegħu ta' oriġini Sengleana. Huwa serva ta' Kappillan fil-parroċċa ta' Raħal Ġdid mill-1917 sal- 1921, f'liema perjodu qasir huwa beda jiġbor il-flus biex jinbena l-maqdes maestuż iddedikat lil Kristu Re. Huwa kien ukoll Kappillan ta' San Pawk, ir-Rabat. Huwa kien ukoll nominat Rettur tas-Seminarju. Dun Nerik kien amministratur kbir u l-kapaċitajiet tiegħu fix- xjenza u l-arti tat-tmexxija wassluh biex jilħaq karigi għoljin ħafna fil-ġerarkija tal-Knisja Kattolika f'pajjiżu. Huwa laħaq Monsinjur tal- Kapitlu tal-Kattidral u saħansitra Kanċillier tal- Kurja Arċiveskovili. Huwa kien ukoll Koadjutur ta' Monsinjur Pawlu Galea fl-1929. L-Imħallef Antoine Montanaro Gauci huwa t-tielet bil-qiegħda fil-grupp. Huwa kien wild ir-Rabat ta' Malta, iggradwa fil-Ligi mill- Università ta' Malta fl-1923 iżda minnufih daħal fil-politika mal-Constitutional Partv ta' Sir (iktar tard Lord) Gerald Strickland u kien elett bħala deputat fl-Assemblea Legislattiva fl-1927. Huwa kien maħtur Speaker tal-Kamra tad-Deputati u Speaker. Huwa nħatar Imħallef u b'riħet t'hekk irtira kmieni mill-politika. Huwa kellu karriera brillanti bħala ġudikant fil-Qrati ta' pajjiżu minbarra li spikka fid-diversi ħatriet li kellu. Huwa ppresjieda numru sabiħ ta' fora ġudizzjarji u bordijiet fosthom it-Tribunal tal-Arbitraġġ ta' Malta u l-Kumitat ta' Inkjesta fl- Amministrazzjoni tal-Ġustiżzja f'Għawdex. Huwa okkupa l-presidenza ta' għadd ta' soċjetajiet u assoċjazzjonijiet li kienu jvarjaw minn dawk kulturali għal dawk kummerċjali u li kienu jinkludu r-Roval Librarv Management, l-Archives Advisorv Committee, il-Socjetà tal- Arti, Manifattura u Kummerċ, ir-Roval Overseas League Club, Malta Branch u l-Awtorità tax- Xandir. Huwa kien nominat Kommendatur tal-Ordni tal-Imperu Ingliż u' Kommendatur tal-Ordni ta' San Gwann ta' Ġerusalemm. Dun Angelo Ghigo huwa r-raba' persuna li tidher bilqiegħda. Huwa twieled l-Imqabba minn familja reliġjuża ħafna li influwenzat il-karattru tiegħu. Huwa studja biex isir qassis u ħa l-presbiterat tiegħu fl-1919. Huwa kien destinat li jilħaq gradi għoljin fil-ġerarkija ekklesjastika. Huwa ngħata l-pussess bħala l-mexxej spiritwali ta' Ħal Safi fl-1924 u dam iservi għal iktar minn sitt snin f'dak ir-raħal rurali u pittoresk għalkemm maġenb l-ajruport u faċilitajiet militari. Huwa ħa ħsieb, fost ħwejjeġ atireja, li matul il-parrokat tiegħu jitlesta l-arloġġ tal-knisja parrokkjali ta' San Pawl. Huwa ssokta bid-dmirijiet tiegħu ta' Kappillan fil- Floriana mill-1931 sa l-1952, jiġifieri għal iktar minn għoxrin sena. Huwa ssokta bil-ħidma uffiċjali u pastorali b'għaqal kbir, speċjalment għaliex il-Floriana kienet ukoll vulnerabbli fi stat ta' gwerra minħabba l-qagħda tagħha fil-qalba tal-Port il-Kbir. Infatti, Dun Anġ mexxa l-Floriana meta din il-belt kienet mhux biss kotrana bir-refuġjati tal-Kottonera iżda kienet mifnija bl-attakki mill-ajru u t-tfigħ tal-bombi mill-ajruplani Dun Angelo Ghigo kellu jħares il-ġens Furjaniż u l-opri artistici tiegħu, partikularment l-istatwa ġojjell tal-Qaddis Malti billi jieħu prekawzjonijiet ħalli jitħarsu ħajjiet umani u t-teżori tiegħu. Sfortunatament, huwa kellu jġarrab l-iktar dulur u sfiq il-qalb meta f'bumbardament feroċi tal-qawwiet tal-għedewwa fl-eqqel tal-kunflitt armat internazzjonali, tkissret il-koppla tat-tempju ewlieni u mietu bosta nies li kienu ġewwa. Dun Ang kellu esperjenzi wkoll sbieħ bħala Kappillan tal-Floriana bħal meta l-Kulleġġ tal-Kappillan flimkien mal-Eccellenza Tiegħu Monsinjur Isqof Emmanuel Galea Itaqa' fl- okkażjoni tal-Ġublew Episkopali tal-Fidda ta' Monsinjur Mikiel Gonzi, u l-Papa Piju XII laħaq Assistent tat-Tron Pontifiċju. Huwa temm il-ħidma tiegħu fil-Floriana meta kellu l-bidu ta' ħatriet fil-Kattidral, l-ewwel bħala Kanonku, imbagħad bħala Arċipriet u fl- aħħarnett bħala Kantur. Monsinjur Ghigo, li kien konservattiv iżda tar-ruħ, għamel żmien eżaminatur tad-Dritt Kanoniku u l-Morali fl- Università ta' Malta. Il-Perit Emmanuele jew aħjar Manwel Borg, li ma kien jigi xejn mill-aħwa Dun Ġużepp u Pawl Borg, lanqas mis-Sur Robert Borg, huwa l-ħames persunaġġ bilqiegħda fir-ritratt. Il- Perit Borg kien figura oħra tassew importanti mill-Floriana. Huwa twieled, trabba u għex ħajtu kollha hawnhekk u kien bniedem ta' karità liema bħalha. Huwa kien imdaħħal sew fl-għaqda tal-pro infantia li kienet tiġbor ħafna flus biex tgħin fil-kura medika ta' bosta tfal li kienu jimirdu żgħar meta l-mediċini kienu mhux skoperti jew rari. Il-Perit Borg iżżewweġ lis-sinjorina Ida Aloisia Cesareo, li kienet oħt is- Sur Albert Cesareo, li ħoloq l-assoċjazzjoni pro infantia sabiex titrażżan il-mortalità fost it-tfal. Is-sinjorina Ida Aloisia u s-Sur Albert Cesareo kienu wlied il-poeta s-Sur Paolo Cesareo u dixxendenti ta' Giuseppe Cesareo li ġie Malta fi żmien ir-Risorġiment fl-Italja. Il-Perit Manwel Borg jissemma ħafna fit-Tielet Volum ta' 'Rajt Malta Tinbidel' ta' Dr Herbert Ganado li kien joqgħod bieb ma' bieb miegħu. Manwel Borg, li serva bħala Assessur fil-Kurja tal-Arcisqof fil-Floriana, ħadem b'xejn lill- Kunvent tal-Kapuċċini tal-Floriana. Huwa tant kien benefattur kbir tal-Ordni tal-Kapuċċini tal-Floriana, li ħażżeż il-pjanta tal-knisja tal-Madonna ta' Lourdes mingħajr ħlas. Huwa kien il-Perit li għamel il-pjanta biex isir tibdil fil-knisja ta' San Franġisk 'Ta' Putirjal' u li dwarha nqala' bosta nkwiet billi kienet meqjusa bħala monument li ma kellux ikollu alterazzjonijiet skont att leġislattiv li kien jitratta l-protezzjoni tal-antikitajiet. Il- Perit Borg kellu ħafna bini fl-inħawi ta' Pjazza Fosos fil- Floriana, u li kien magħruf bħala 'Il-Bini tal- Perit Borg'. Il-Perit Borg kien bniedem versatili ħafna fil-professjoni tiegħu u popolari ħafna fost il-ġudikanti tal-qrati Malti. Huwa kien jinħatar regolarment biex ifassal perijzi li kienu jkunu meħtieġa f'kawżi ċivili. Reverendu Dun Ġużepp Borg, li jidher bil- qiegħda fin-nofs, huwa l-persunaġġ li minħabba fih inġabru flimkien id-dinjitarji fir-ritratt. Huwa ċċelebra l-ħamsin sena mis-saċerdozju tiegħu proprju fl-okkażjoni immortalizzata bis-saħħa tal-fotografija. Dun Ġużepp kien mill-Floriana u kien mill-familja 'Tal-Qasab'. Huwa sar saċerdot fit-18 ta' Diċembru, 1897. Huwa kien qassis ħabrieki bil-bosta fl-oqsma kollha spiritwali u pastorali tal-Floriana. Huwa kien iqaddes regolarment fil-quddiesa tas- sebgħa ta' filgħodu. Huwa kien ferrieħi ferm u dejjem joħroġ b'xi ċajta. Huwa kien sewwa sew minn Triq San Franġisk iżda fl-aħħar ta' ħajtu għex fid-dar tar-residenza li kienet tmiss mal-Konservatorju ta' San Kalċidonju jew is- Seminarju, illum il-Kurja Arċiveskovili. Dun Ġużepp kien Kappillan tal-Isptar San Vincenz De Paule kif ukoll għamel żmien Prokuratur tal-Monasteru ta' Santa Marija Maddalena fil-belt Valletta, fejn illum insibu l-Evans Buildings, li fih kien jilqa' l-'Madaleni' jew xbejbiet repentiti jew konvertiti. Dun Ġużepp ma tantx kellu ħajja twila wara din l-okkażjoni, anzi huwa għex madwar xahar, għaliex huwa ħalla dan il-wied ta' dmugħ fl-età ta' 76 sena fit-23 ta' Jannar 1948. Il-Kommendatur Edgar Montanaro huwa s-seba' figura bilqiegħda fir-ritratt fuq il- lemin ta' Dun Ġużepp Borg. Il-Kommendatur Montanaro twieled ukoll il-Floriana u studja fir- Robinson's Collegiate School, il-Liceo kifukoll fl- Università ta' Malta. Huwa ħadem ħajtu kollha f'għadd ta' oqsma tas-serviżz ċivili u militari. Huwa beda l-karriera tiegħu bħala uffiċjal pubbliku fit-Teżor, kompla fil-Labour Bureau u kien Segretarju fi ħdan il-Ministeru tal- Ġustiżzja fl-1927- 1930. Huwa kien Deputat Reġistratur fil-Qrati Superjuri, fl-Uffiċċju tal- Awditur, l-Uffiċċju f tal-Lwoġotenent Gvernatur u Agent Superintendent fir- Reformatorv. Huwa laħaq Kummissarju għal Għawdex u serva f'dik il-kariga mill-1944 sal-1956. Huwa kien ukoll Kap tal-Uffiċċju tal- Posta bejn l-1956 u l-1959. Huwa kien ukoll Sotto-Segretarju fl-Uffiċċju tal-Prim Ministru qabel irtira bl-età. Huwa l-kittieb ta' għadd ta' studji storiċi fuq Malta u kien espert fuq l-Arkivji tal-Ordni ta' San Ġwann. Huwa kien appuntat f'għadd ta' Ordnijiet fosthom l-Ordni ta' San Ġwann ta' Gerusalem u Kommendatur tal-Ordni ta' San Ġorġ il-Kbir. Huwa rċieva l-Coronation Medal fl-1953. Huwa kien membru għal bosta snin fis-Societv for Armv Historical Research ta' Londra. It-tmien persunaġġ bilqiegħda huwa l-Kanonku Emmanuel Bartoli. Huwa twieled il-belt Valletta u kien prim kuġin ta' Dun Salvino Bartoli Galea, editur tal-Leħen is-Sewwa. Manwel kien mixħut għas-saċerdozju sa minn meta kien ċkejken u kien l-ewwel maħtur Kanonku Primiċerju tal-Kolleġġjata ta' San Pawl Nawfragu ta' belt twelidu fejn kellu jqatta' ħajtu f'servizzi spiritwali u pastorali ta' kull xorta. Huwa studja għas-saċerdozju u kien ordnat fit-23 ta' Settembru, 1916. Huwa kien attiv ħafna fil-parroċċa tiegħu iżda kien ukoll figura preżenti ħafna fil-parroċċa tal-Floriana. Huwa kien maħtur Kurat tal-Kolleġġjata fl- 1938 iżda ma qatax milli jgħin fil-parroċċa tal- Floriana. Huwa kellu jirtira għal xi snin wara li fl-1951 kellu jagħmel intervent kirurġiku. Huwa dlonk kien maħtur Kanonku Teżorier tal- Kolleġġjata Pawlina malli kompla bix-xogħol saċerdotali tiegħu. Huwa kien konferit bid- dinjità ta' Kamrier Sigriet tal-Qdusija Tiegħu l-Papa. Huwa miet fid-Dar Pax et Bonum il- Mosta fl-età venerabbli ta' 90 sena fl-1982. Monsinjur Carmelo Bonnici huwa d-disa' persuna bilqiegħda. Huwa kien ħu Monsinjur Nerik u allura dinjitarju ieħor Furjaniż fl-istorja tal-Knisja lokdàli fis-seklu għoxrin. Anzi, huwa mexa fuq il-passi ta' ħuh li kien ikbar minnu ħames snin. Monsinjur Karm studja s-Seminarju kif ukoll fl-Universtità ta' Malta. Huwa sar saċerdot fit-23 ta' Lulju 1922 u ggradwa B.L.Can u D.D. fl-4 ta' Ottubru tal-istess sena. Huwa kien bħal ħuh maħtur Kanonku Teżorier tal-Kolleġġjata tal-Isla iżda fi żmien sentejn huwa kien elett Prepostu tal-Insinji Kolleġġjata Bażilika ta' Birkirkara. Huwa serva għal 11-il sena li matulhom tpoġġiet il-qanpiena l-kbira fl-1932. Hu rriżenja mill-kariga ta' Prepostu meta kien nominat Professur tat-Teoloġija Morali fl-Ateneju fl-1935. Huwa kien jinqeda ħafna bin-noti tal-predeċessur tiegħu Reverendu Carmelo Zammit, iżda kien jużufruwixxi mill- kariżma tiegħu. Huwa baqà magħruf għall- oratorja eċċellenti tiegħu. Huwa ddedika ħajtu għall-ħajja akkademika iżda matul il-karriera tiegħu fl-edukazzjoni terzjarja huwa kien ukoll installat bħala Kanonku Koadjutur tal- Kapitlu tal-Katidral tal-Imdina kif ukoll Vigarju Djoċesan għall-Ordnijiet Reliġjużi Femminili. Huwa kellu sehem importanti fl-Assemblea Nazzjonali li ħadmet biex jinkiseb mill-ġdid il-gvern responabbli f'Malta fl-1947. Huwa miet ta' 65 sena fl-1961 u ndifen fil-Katidral tal-Imdina. Sir George Borg huwa l-persunaġġ li jidher it-tieni bilqiegħda fuq il-lemin. Huwa kien proprjament mill-belt Valletta u studja fl- Universitajiet ta' Malta u Catania fejn iggradwa fid-Dritt. Huwa attenda wkoll korsijiet ta' speċjaliżazzjoni f'Ruma u l-Ingilterra u kien abbli ferm fl-ilsna, speċjalment fl-Ingliż u t-Taljan. Huwa kkontesta għal siġġu fl-Assemblea Leġislativa fl-interess tal-Constitutional Partv fl-elezzjonijiet tal-1924 u l-1927 iżda ma kienx elett. Madanakollu, huwa reġa' kkontesta u tela' fis-Senat fl-1932 u fil-Kunsill tal- Gvern fl-1939. Huwa kien il-mexxej tal- maġġoranza eletta meta Lord Strickland miet fl-1940. Huwa kien ukoll membru tal-Kunsill Eżekuttiv u kien chairman ta' għadd ta' kummissjonijiet u bordijiet. Huwa kien għal bosta snin editur tal- Malta Dailv Herald. Huwa laħaq Prim Imħallef fl-1941 u rċieva l-George Cross f'isem il-poplu Malti mingħand il-Gvernatur Lord Gort għan-nom tal-Gvern Ingliż sena wara. Huwa ssokta jipresjiedi s-seduti tal-qrati minkejja l-ħbit mill-ajru tal-ajruplani tal-għadu. Huwa weġġa' ħafif waqt air-raid meta kien qiegħed jamministra l-ġurament lil Lord Gort f'Kalafrana. Sir George kien prolifiku ħafna fil-qasam tal-letteratura u l-liġi u nsibu, fost il-pubblikazzjonijeit tiegħu, iż-żewġ xogħlijiet interessanti La Storia del Diritto Roman, The Influence of the Laws of England on Maltese Legislation, kif ukoll il-ġabra ta' poeziji mill- isbaħ u sinjifikattivi Viator Errans. Fl-aħħarnett, Dr Giuseppe Caruana Colombo jidher l-aħħar wieħed u l-ħdax-il persuna bilqiegħda fir-ringiela ta' quddiem. Huwa kien minn Ħaż-Żabbar iżda għamel żmien joqgħod mal-familja tiegħu l-Floriana. Huwa studja fil- Liceo u fl-Università ta' Malta mnejn iggradwa bħala Duttur tal-Liġi fl-1922. Huwa kien ukoll interessat fil-politika u kkontesta f'isem il-Partit Nazzjonalista fl-1927 u fl-1932 iżda ma kienx elett. Huwa beda l-karriera tiegħu legali bħala kompilatur tas-sentenzi tal-qrati superjuri. Huwa kien maħtur Maġistrat Huwa kien ukoll Assessur u Maġistrat tal-Bord tal-Kontroll tal-Ikel matul it-Tieni Gwerra Dinjija kif ukoll Chairman tal-Qorti tal-Inkjesta Marittima, tal-Bord tal-Ispejjeż tal- Bini kif ukoll tal-Bord tal-Kummissarji Speċjali. Huwa kien maħtur Imħallef fl-1949 kif ukoll President tat-Tribunal tal-Arbitrazzjoni u tal-Bord tal-Arbitrazzjoni tal-Art. L-Imħallef Caruana Colombo kien ukoll eżaminatur fil- Fakultà tal-Ligi, fl-Università ta' Malta għal numru konsiderevoli ta' snin. Huwa rċieva l-Coronation Medal fl-1953. Iċ-ċittadini li xxierku biex ifakkru l-50 sena ta' saċerdozju ta' Dun Ġużepp Borg 'Tal- Qasab'' huma wħud minn għadd ikbar ta' personalitajiet li bis-saħħa tal-attivitajiet u l-interessi tagħhom li wettqu matul ħajjithom, kemm fil-lokalitajiet tagħhom kif ukoll lil hinn fuq il-livell nazzjonali u internazzjonali, tista' titkejjel il-personalità u l-istatus għoljin tal-Floriana fi ġrajjiet l-imgħoddi ta' art twelidna.